VENDIM
Nr. 525, datë 16.6.2015

PËR NJË SHTESË NË VENDIMIN NR. 460, DATË 22.5.2013, TË KËSHILLIT TË MINISTRAVE, “PËR PËRCAKTIMIN E KRITEREVE, RREGULLAVE DHE PROCEDURAVE TË DHËNIES ME QIRA TË TOKAVE BUJQËSORE NË PRONËSI TË SHTETIT”

Në mbështetje të nenit 100 të Kushtetutës dhe të neneve 9, 10 e 15, të ligjit nr. 8318, datë 1.4.1998, “Për dhënien me qira të tokës bujqësore e pyjore, të livadheve dhe kullotave që janë pasuri shtetërore”, të ndryshuar, me propozimin e ministrit të Bujqësisë, Zhvillimit Rural dhe Administrimit të Ujërave, Këshilli i Ministrave

VENDOSI:

1. Pas kreut VI, të vendimit nr. 460, datë 22.5.2013, të Këshillit të Ministrave, shtohet kreu VI/1, me këtë përmbajtje:
 “VI/1. PROCEDURAT QË NDIQEN NGA BQTB-JA PËR RASTE TË VEÇANTA
1. Familjet bujqësore ose individët, që kanë përfituar dhe posedojnë tituj pronësie mbi tokën bujqësore sipas vendimit nr. 452, datë 17.10.1992, të Këshillit të Ministrave, “Për ristrukturimin e ndërmarrjeve bujqësore”, të ndryshuar, dhe ligjit nr. 8053, datë 21.12.1995, “Për kalimin në pronësi pa shpërblim të tokës bujqësore”, të ndryshuar, por që, nga veprimi i faktorëve natyrorë të fuqisë madhore, sipërfaqe të tokës në pronësi të tyre janë dëmtuar në mënyrë të pakthyeshme, kanë të drejtën e marrjes pjesë, në procedurën e konkurrimit, duke nisur me vlerën 1 euro, për toka bujqësore që rezultojnë në pronësi të shtetit, brenda njësisë administrative ku ata kanë vendbanimin dhe pronën.
2. Sipërfaqja e tokës bujqësore që jepet me qira mund të jetë deri sa përmasa e sipërfaqes së tokës së dëmtuar të familjes bujqësore ose individit.
3. Afati i qiradhënies është deri në 30 vjet.
4. Kërkesa për marrjen e tokës me qira nga familja bujqësore ose një grup individësh paraqitet me shkrim në ministri dhe shoqërohet me:
a) të dhëna për identitetin e kërkuesit / kërkuesve;
b) aktin e marrjes së tokës në pronësi dhe/ose certifikatën e pronësisë për sipërfaqen e dëmtuar;
c) një raport teknik për dëmtimin e sipërfaqes së tokës bujqësore të dëmtuar, i konfirmuar nga bashkia, Drejtoria e Bujqësisë dhe Drejtoria e Administrimit dhe Mbrojtjes së Tokës e qarkut përkatës;
ç) planimetrinë e sipërfaqeve të parcelave (pronave) që kërkohen për qiramarrje, në shkallën 1:2500;
d) pasqyrën kadastrale të parcelës/ave (pronësisë/ve) me madhësinë e sipërfaqes për secilën prej tyre;
dh)	vërtetimin e siguruar nga ZVRPP-ja për statusin juridik të pronësisë për të gjitha parcelat e tokës, objekt kërkese për qiramarrje, në rastin kur këto sipërfaqe përfshihen brenda zonave kadastrale ku është kryer regjistrimi fillestar i pasurive të paluajtshme, ose vërtetimin nga DAMT-ja e qarkut, në rastin kur këto sipërfaqe përfshihen në zona kadastrale ku nuk është kryer regjistrimi fillestar i pasurive të paluajtshme.
5. Kërkesa shqyrtohet nga BQTB-ja, i cili i paraqet ministrit propozimin për miratimin ose jo të saj brenda 3 ditëve.
6. Kryetari i BQTB-së merr masat për organizimin e procedurës, si më poshtë vijon:
a) Dërgon shpalljen e procedurës së konkurrimit pranë Qendrës së Botimeve Zyrtare, brenda ditës së miratimit nga ministri;
b) Në njoftimin për zhvillimin e procedurës së konkurrimit për dhënien e tokës me qira përcaktohen qëllimi i dhënies me qira të tokës, sipërfaqja, objekt qiradhënieje, vendndodhja e saj, si dhe vendi, data dhe ora e zhvillimit të kësaj procedure;
c) Afati i paraqitjes së ofertave zgjat 5 (pesë) ditë nga data e publikimit të njoftimit për procedurën konkurruese.
ç)  Subjektet e interesuara për marrjen me qira të tokës bujqësore, objekt i procedurës së shpallur, i paraqesin ofertat për qiramarrje pranë autoritetit qiradhënës, brenda afateve të përcaktuara në njoftimin për zhvillimin e procedurës së konkurrimit.
7. Ofertat, me qëllim kualifikimin e tyre për vlerësim, duhet të përmbajnë dokumentacionin e mëposhtëm:
a) Të dhëna për identitetin e të interesuarit;
b) Një përshkrim të hollësishëm teknik të projektit për veprimtarinë bujqësore që do të zhvillohet, të shoqëruar me përcaktimin e kulturave bujqësore ose të specieve të bimëve që do të mbillen, teknologjive që do të aplikohen në kultivimin e bimëve dhe përpunimin e produkteve, investimeve në infrastrukturë (kullim, ujitje, sistemim etj.), të shprehura në tregues fizikë dhe monetarë, të dhëna për burimet e financimit të shprehura në vlerë që garantojnë investimet, ndikimin e veprimtarisë në shtimin e numrit të të punësuarve;
c) Planbiznesin e hollësishëm të aktivitetit që do të ushtrohet;
ç) Studimin për ndikimin në mjedis të projektit;
d) Afatin e qiramarrjes së sipërfaqes së kërkuar, në varësi edhe të kulturave bujqësore ose specieve të bimëve që do të mbillen, por jo më shumë se 30 vjet;
dh) Kohën e fillimit dhe mbarimit të mbjelljes së tokës me kultura bujqësore, në rastin e qiramarrjes së saj për pemëtore, vreshta dhe ullishte;
e) Nivelin e çmimit (lekë/ha në vit) që ofrohet për marrjen me qira të tokës bujqësore;
ë) Vërtetimin se nuk ka detyrime financiare ose ligjore të pashlyera ndaj shtetit.
8. Ofertat paraqiten në një zarf të mbyllur, i cili duhet të përmbajë një kopje origjinale dhe një fotokopje të dokumentacionit të ofertës, si dhe ku përcaktohen qartë identiteti dhe adresa e personit, fizik apo juridik, të interesuar. Në rast se paraqiten grup individësh, kërkesa mund të paraqitet nga një përfaqësues i pajisur me prokurë.
9. Në procesin e hapjes së ofertave marrin pjesë të gjithë anëtarët e BQTB-së dhe subjektet e interesuara për qiramarrje ose përfaqësuesit e tyre, të pajisur me prokurë dhe dokument identifikimi.
10. Kur ofertat nuk plotësojnë kushtet për kualifikim, atëherë ato skualifikohen nga konkurrimi. Ofertat e kualifikuara si të rregullta nga përmbajtja e dokumentacionit të paraqitur vlerësohen në vijim pa praninë e pjesëmarrësve, sipas kritereve të vlerësimit.
11. BQTB-ja harton procesverbalin e zhvillimit të procedurës konkurruese, ku përshkruan ofertuesit, dokumentacionin e paraqitur prej tyre, si dhe ofertuesit e kualifikuar e ata të skualifikuar.
12. BQTB-ja, brenda dy ditëve nga data e hapjes së procedurës konkurruese, shqyrton ofertat e kualifikuara si të rregullta, vlerëson me pikë ofertën, sipas kritereve të vlerësimit, dhe harton vendimin për renditjen e ofertuesve.
13. Fitues i procedurës konkurruese shpallet me vendim të BQTB-së subjekti me më shumë pikë të grumbulluara.
14. Ankimi mund të kryhet sipas procedurave të përcaktuara në kreun IV, të këtij vendimi.”.
2. Ngarkohet Ministria e Bujqësisë, Zhvillimit Rural dhe Administrimit të Ujërave për zbatimin e këtij vendimi.
Ky vendim hyn në fuqi pas botimit në Fletoren Zyrtare.

